La Via Verda que uneix Roquetes i Jesús ja té llum
Millorar i afavorir la mobilitat en el tram de la Via Verda que uneix Roquetes i Jesús. Amb aquest objectiu, el Consell Comarcal del Baix Ebre ha instal·lat una nova il·luminació que ha de permetre incrementar el nombre d’usuaris en un tram ja molt concorregut. Una actuació llargament reivindicada, com ha recordat el president de l’EMD de Jesús, Víctor Ferrando. L’alcalde de Roquetes, Ivan Garcia, ha remarcat que aquesta infraestructura ajudarà a transformar no només la Via Verda sinó també l’accés a la nova carretera dels Reguers. L’actuació ha rebut finançament de la Diputació de Tarragona. La diputada delegada d’Infraestructures del Territori, Iris Castell, ha afirmat que la voluntat és contribuir a millorar la qualitat de vida dels ciutadans, i que es pugui utilitzar en horari nocturn amb seguretat.